Worcester F 80 Distinctiones

56 Domino Deo

Domino Deo quia summe potenti debetur timor, quia summe sapienti debetur honor, quia summe bono debetur amor. Hunc timorem ostendit homo in se efficaciter tribus modis. Primo si peccata preteria celeriter deleat, sicut fur timore iudicis abicit furtum. Est enim timor sicut tiriaca, expellens venenum, Eccli. 1[:27]: *Timor Domini expellit peccatum*. Quia qui sine timore[[1]](#footnote-1) est iustificari non poterit. Sic castor abicit genitalia que sibi sunt naturalia ne comperehendantur a venatoribus, quanto plus debet homo abicere peccata que sunt nature lesiva iudicis condempnantis, Psal. [118:120-122]: *Confige timore tuo carnes meas*, in contricione, *a iudiciis enim tuis timui*. *Feci iudicium,* in confessione, *et iusticiam,* in satisfaccione, *non tradas me calumniantibus me, calumnientur me*. Sed heu quia vere dici potest illud Jer. 2[:19]: *Scito et vide, quia malum et amarum est te reliquisse Dominum Deum tuum*.

¶ Secundo si peccata futura prudenter precaueat, sicut puer timore virge, Prou. 16[:6]: *In timore Domini declinantur a malo*. Sed heu, Psal. [54:20-21]: Quia *non timuerunt*, *extendit manum suam in retribuendo*.

¶ Tercio si aduersa pacienter, Psal. [146:11]: *Beneplacitum est Domino super timentes eum, et in eis qui sperant super misericordia eius*. Non enim placet Deo timor sine spe eo quod preuiat in desperacionem, nec spes sine timore eo quod eleuet in presumpcionem. Sed heu quia multi grauia sustinent pro mundo, sed paruum pro Deo, silens meretrici que tacite sustinet proba adulteri sed clamose verba mariti, Psal. [13:3]: *Non timor Dei ante oculos eius*.

¶ Secundo honorat Deum triplici modo.

¶ Primo operacione sancta quo ad seipsum, Psal. [28:1-2]: *Afferte Domino gloriam et honorem, afferte Domino filios arietum*, id est, opera ad imitacionem apostolorum, Matt. 5[:16]: *Sic luceat lux vestra coram homibus*, etc. Honor est prelati sanctitas subditorum, et dehonestacio parentis, suspensio filii. Ideo hodie dicere potest Dominus de multis illud Joan. 8[:49]: *Honorifico Patrem meum, vos inhonorastis me.*

¶ Secundo miseracione pia quo ad proximum qui pro Christo reficit pauperem. Christus, scilicet, reputat factum, Prou. 14[:31]: *Honorat eum[[2]](#footnote-2) qui miseretur pauperis*.

¶ Tercio intencione recta quo ad Deum, vt, scilicet, sibi non ascribat, sed Deo, Psal. [113:9]: *Non nobis Domine, non nobis sed nomini tuo*. Exemplum in Joab et Dauid 2 Reg. 24[:3], sed hoc fit ab humilibus, Eccli. 3[:21]: *Magna potencia Dei*

/fol. 231va/

*solius, et ab humilibus honoratur*. Sed heu quia superbi dicunt illud Deut. 32[:27]: *Manus nostra excelsa, et non Dominus, fecit*.

¶ Tercio amat homo Deum eius signum est triplex. Primum detestacio viciorum qui enim diligit Deum odit oppositum, Psal. [96:10]: *Qui diligitis Dominum, odite malum*. Matt. 6[:24]: *Nemo potest duobus dominis seruire*. Secundum est implementacio mandatorum. Vera amicicia est illud velle illud nolle, Joan. 14[:15]: *Si diligitis me, mandata mea servate*. Deut. 10[:12]: *Et nunc Israel quid petit Dominus Deus tuus a te*, etc. Sed heu quia Psal. [118:126]: *Tempus faciendi Domine, dissipaverunt legem tuam*. Tercium est expectacio premiorum. Amicus sperat et confidit de amico, Psal. [30:24]: *Diligite Dominum, omnes sancti eius, quoniam veritatem*, etc. Sed heu quia Psal. [77:22]: *Non crediderunt in Deo nec sperauerunt in salutari*.

¶ In hoc vocabulo, Dominus. Nota subliteras preminencie quia ad Dominum spectat quod sit prudentissimus ad discernendum, potentissimus ad protegendum, feruentissimus ad redimendum, feruentissimus ad indulgendum. De primo [1] Cor. 4[:4]: *Qui autem iudicat me Dominus est*. De secundo Psal. [26:1]: *Dominus protector vite mee a quo trepidabo*. De tercio Psal. [30:6]: *Redimisti me Domine Deus veritatis*. De quarto, Joel 2[:13]: *Convertimini ad Dominum quia benignus est*.

¶ Nota quod Deus vere potest dici Dominus tuus propter potencie plenitudinem, tuus propter iudicii rectitudinem, tuus propter subditorum multitudinem. De primo Matt. vltimo [28:18]: *Data est mihi omnis potestas*. Et exemplo omnipotens nomen eius. Vnde Augustinus in *Enchridion*, non ob aliud vocatur omnipotens, nisi quia quidquid vult, potest, nec voluntate cuiusquam creature voluntatis eius effectus impeditur. De secundo Ysai. [11:3]: *Non secundumn visionem oculorum iudicabit*. De tercio Phil. [2:10]: *In nomine Jesu omne genu*, etc.

¶ Ita nota quod Deus siue Dominus est in disponendo incomprehensibiliter propter sapientie profunditatem. In discuciendo est inflexibilis propter iusticie equitatem. In miserando est fauorabilis propter clemencie vbertatem. De primo [2] Reg. [14:20]: *Domine mi rex qui habet sapientiam*, sicut Augustnus dicit. De secundo Psal. [118:137]: *Justus es, Domine, et rectum iudicium tuum*. De tercio sapiencie misereris omnium, [Sap, 11:25]: *Et nihil odisti eorum que fecisti*.

1. timore ] written in right margin. [↑](#footnote-ref-1)
2. eum ] *corr.* Dominum F 80, Lambeth. [↑](#footnote-ref-2)